Taxibestuurder vas wat teen dieretuinmuur botsDie minibustaxibestuurder is in hegtenis geneem na die voorval. (Foto: ER24) Die Johannesburgse metropolisie het ŉ taxibestuurder in hegtenis geneem nadat hy teen ŉ muur van die Johannesburgse dieretuin vasgery het. Ross Campbell, woordvoerder van ER24, het gesê 16 mense is beseer nadat die minibussie teen die muur in Jan Smutsrylaan vasgery het. Die voorval het gebeur terwyl sommige paaie afgesper was vir ŉ padwedloop in die gebied. Campbell het gesê paramedici was omstreeks 10:30 op die toneel. ŉ Vrou is ernstig beseer en is na ŉ private hospitaal vir verdere behandeling geneem. “Vier ander volwassenes is deur ons paramedici behandel en na die Hillbrow-kliniek geneem. Nog 11 ander pasiënte, onder wie ŉ baba en ŉ kind, is deur ander ambulansdienste op die toneel behandel,” het Campbell gesê. Dit is in dié stadium nie duidelik wat die ongeluk veroorsaak het nie. Die polisie en metropolisie was op die toneel vir verdere ondersoek.